Document ID: 32008D0155

KOMMISSIONENS BESLUTNING
af 14. februar 2008
om opstilling af en liste over embryonindsamlingsteam og embryonproduktionsteam i tredjelande, der er godkendt med henblik på import af koembryoner til Fællesskabet
(meddelt under nummer K(2008) 517)
(EØS-relevant tekst)
(2008/155/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/556/EØF af 25. september 1989 om fastsættelse af veterinærpolitimæssige betingelser i forbindelse med handel inden for Fællesskabet med embryoner af tamkvæg samt med indførsel heraf fra tredjelande (1), særlig artikel 8, stk. 1, og
ud fra følgende betragtninger:
(1)
Ved direktiv 89/556/EØF er der fastsat dyresundhedsmæssige betingelser for handel inden for Fællesskabet med friske og frosne embryoner af tamkvæg og for indførsel heraf fra tredjelande.
(2)
I Kommissionens beslutning 92/452/EØF af 30. juli 1992 om opstilling af lister over embryonindsamlingsteam og embryonproduktionsteam, der i tredjelande er godkendt til udførsel af koembryoner til Fællesskabet (2), fastsættes det, at medlemsstaterne kun kan indføre sådanne embryoner fra tredjelande, hvis de er blevet indsamlet, behandlet og opbevaret af embryonindsamlingsteam, som er anført på listerne i bilaget til nævnte beslutning.
(3)
I Kommissionens beslutning 2006/168/EF af 4. januar 2006 om fastsættelse af krav vedrørende dyresundhed og udstedelse af veterinærcertifikat ved import af kvægembryoner til Fællesskabet og om ophævelse af beslutning 2005/217/EF (3) fastsættes det, at medlemsstaterne skal tillade import af embryoner af tamkvæg, der er indsamlet eller produceret i et tredjeland, der er opført i beslutningens bilag I, af godkendte embryonindsamlingsteam eller embryonproduktionsteam, der er opført i bilaget til beslutning 92/452/EØF.
(4)
New Zealand har anmodet om, at et embryonindsamlingsteam udgår af listen vedrørende dette tredjeland i bilaget til beslutning 92/452/EØF.
(5)
Argentina, Australien, Canada, Schweiz og USA har desuden anmodet om at få foretaget en række ændringer af oplysningerne om embryonindsamlingsteam og embryonproduktionsteam fra disse tredjelande i listen i bilaget til beslutning 92/452/EØF. De har også givet garantier for, at de relevante bestemmelser i direktiv 89/556/EØF er overholdt for så vidt angår de team, som skal opføres på listen. De embryonindsamlingsteam og embryonproduktionsteam, der er opført på listen i bilaget til nærværende beslutning, opfylder betingelserne vedrørende indsamling, behandling, opbevaring og transport af embryoner i direktiv 89/556/EØF. De er blevet godkendt af de kompetente myndigheder i de pågældende tredjelande som omhandlet i direktivet.
(6)
Af hensyn til klarheden i fællesskabslovgivningen bør beslutning 92/452/EØF ophæves og afløses af nærværende beslutning.
(7)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Medlemsstaterne tillader import af embryoner af tamkvæg fra tredjelande, men kun hvis de er indsamlet, behandlet og opbevaret af et embryonindsamlingsteam eller embryonproduktionsteam, der er opført på listen i bilaget.
Artikel 2
Beslutning 92/452/EØF ophæves.
Artikel 3
Denne beslutning er rettet til medlemsstaterne.
Udfærdiget i Bruxelles, den 14. februar 2008.

Labels: 16
5
0
3
6